Освојење Дрежника
0001    Санак снила Туркиња девојка, 
0002    У Дрежнику на крајини граду, 
0003    Липа ћерца Зирића Османа, 
0004    Да је магла до Дрежника пала, 
0005    Да из магле три кошуте ричу, 
0006    Повр магле кликте соколови, 
0007    А из магле сијевају муње. 
0008    Санак снила, у сну се пренула, 
0009    Санак каже старцу баби своме: 
0010    "Ај мој бабо, Зирићу Османе, 
0011    "Ноће сам ти зао санак снила, 
0012    "Ђе је магла пала до Дрежника, 
0013    "А из магле три кошуте ричу, 
0014    "Повр магле кликте соколови, 
0015    "А из магле сијевају муње." 
0016    Али вели Зирићу Османе: 
0017    "А зла санка, драга ћери моја, 
0018    "Ја се могу санку домислити: 
0019    "Што је магла пала до Дрежника, 
0020    "То је војска Мамул-капетана; 
0021    "Што л’ из магле три кошуте ричу, 
0022    "То су, ћери, цесарске лубарде; 
0023    "Што ли, ћери, кликте соколови, 
0024    "То ће бити војсци командирци; 
0025    "Што ли, ћери, сијевају муње, 
0026    "Сијеваће цесарско оружје, 
0027    "Удариће Мамул-капетане, 
0028    "Б’јели ће нам Дрежник освојити, 
0029    "И Дрежнику врата отворити, 
0030    "И бијели беден порушити." 
0031    Истом Турци у вијећи били, 
0032    Тога мало време постајало, 
0033    Постајало три бијела дана, 
0034    Кад четврто јутро освануло, 
0035    С војском паде Мамул-капетане, 
0036    Код Дрежника покопао шанце, 
0037    И на шанце табле направио, 
0038    Ина табле навезо лубарде. 
0039    Ниђе зоре ни бијела дана, 
0040    Али зове Мамул капетане 
0041    Танковито, али гласовито, 
0042    Он дозивље у бијели Дрежник 
0043    По имену Зирића Османа: 
0044    "Дај ми кључе од Дрежника града, 
0045    "Да не рушим ја Дрежника града, 
0046    "Да не чиним големога врага, 
0047    "Да не дерем цесарске лубарде, 
0048    "Да не трошим праха и олова." 
0049    Али вели Зирићу Османе: 
0050    "Од’ отоле, Мамул-капетане, 
0051    "Ја ти не дам кључе од Дрежника. 
0052    "Док не видим крвава бедена, 
0053    "Докле беден крви не полијеш." 
0054    А кад чуо Мамул-капетане, 
0055    И он јунак по табору шеће, 
0056    Још говори Мамул-капетане: 
0057    "Огулинци, пољубљени синци, 
0058    "Нас је вр’једна породила мајка, 
0059    "И крајина за дику држала, 
0060    "Да једино Бога помолимо, 
0061    "Да повише сабљу припашемо; 
0062    "Тко вјерује Бога и тројицу, 
0063    "Држи пушку при својему лицу, 
0064    "Пали прахом, и зрном упраљај." 
0065    Пак он јунак по табору шеће, 
0066    Још говори Мамул-капетане: 
0067    "Коцијанко, цесарска лубардо, 
0068    "Истави ми од Дрежника врата, 
0069    "Кола ћу ти сребром оковати, 
0070    "А никшане златом заливати." 
0071    Пак удара Мамул-капетане, 
0072    Он удара са четири стране, 
0073    А пуцају бојнице лубарде. 
0074    Крња пуче, далеко преврже, 
0075    А зеленка граду не доврже, 
0076    А кад пуче танка коцијанка, 
0077    Дрежнику је врата иставила, 
0078    И око њи зид обронила, 
0079    Могао би коњик ујездити, 
0080    И унести копје попријеко 
0081    Крајем врата бијела Дрежника. 
0082    Кад виђоше Турци Дрежничани, 
0083    И пођоше надво’ из Дрежника, 
0084    Дочека и Мамулина војска. 
0085    Пак сијече Турке Дрежничане. 
0086    Пак да ти је стати па гледати 
0087    Кад каурске сабље сијевају, 
0088    Како турске полијећу главе. 
0089    Што је било старо и нејако, 
0090    Овата их Мамул капетане, 
0091    Те оправи Бићу бијеломе 
0092    За јабуку паши Травничкоме. 
0093    Сви се клети Турци предадоше, 
0094    Али неће проклете Козлице, 
0095    Већ се у свој чардак затвараше, 
0096    Да се бране војсци Мамулиној. 
0097    Допадоше Мамулске катане, 
0098    Исјекоше све под чардаком, 
0099    Пак бијели чардак запалише, 
0100    И у њему Турци погореше. 
0101    Бог поможе Мамул-капетана, 
0102    И бијели Дрежник освојио 
0103    Својом војском здраво и весело. 
0104    Тадај било, сад се спомињало, 
0105    Ни ту био, ни право казао. 

Српске епске народне песме